एक फोन कॉल ने बदली किस्मत, ‘कहानीपुर जंक्शन’ और ‘ट्रेसिंग हनुमान’ जैसे शो बनाए
मैं इला जोशी। सपनों के शहर मुंबई में बिजनेसवुमन और प्रोड्यूसर हूं। लेकिन इस पहचान से पहले मैंने कई जिम्मेदारियां सफलतापूर्वक निभाई है। एक सफल मार्केटिंग लीडर रही, फिर वीओ आर्टिस्ट बनी और अब खुद की कंपनी चला रही हूं। ‘ये मैं हूं’ में जानिए मेरी कहानी…  
मैं इला जोशी। सपनों के शहर मुंबई में बिजनेसवुमन और प्रोड्यूसर हूं। लेकिन इस पहचान से पहले मैंने कई जिम्मेदारियां सफलतापूर्वक निभाई है। एक सफल मार्केटिंग लीडर रही, फिर वीओ आर्टिस्ट बनी और अब खुद की कंपनी चला रही हूं। ‘ये मैं हूं’ में जानिए मेरी कहानी…
यूपी में जन्मी, हरियाणा में पली-बढ़ी
मेरे पापा उत्तराखंड के अल्मोड़ा से और मां यूपी से थीं। मेरा जन्म ननिहाल में ही हुआ। जॉब की वजह से पापा-मम्मी हरियाणा आकर बस गए। पापा पेपर प्लांट में इंजीनियर थे और मां प्राइवेट स्कूल में हिंदी टीचर। मेरी हाई स्कूल तक की पढ़ाई अंबाला जिले के कस्बा नारायणगढ़ में हुई। वो कस्बा हरियाणा में है लेकिन हिमाचल और पंजाब के भी पास था।
16 साल तक मां ने अकेले पाला
साल 1994 में पापा काम के सिलसिले में मिडिल ईस्ट चले गए। 16 साल वहां काम करने के बाद पापा वापस इंडिया लौटे। तब तक मां ने अकेले ही मुझे और भैया को पाला-पोसा। हाई स्कूल की पढ़ाई अंबाला में करने के बाद इंटरमीडिएट के लिए मैं बुआ के पास देहरादून चली गई। मैं पढ़ाई के साथ पब्लिक स्पीकिंग, सिंगिंग, डांसिंग, कैलीग्राफी, पोएट्री, डिबेट जैसे एक्स्ट्रा एक्टिविटीज में काफी अच्छी थी। मैं इन सबमें भाग लेती और घर से कभी किसी ने रोका नहीं।
इला की कहानी में आगे बढ़ने से पहले पोल पर अपनी राय देते चलिए....
घर का माहौल और टीचर अच्छी मिलीं
हम दोनों भाई-बहन को बचपन से काफी एक्सपोजर मिला। घरवालों ने डिसीजन मेकिंग का भी मौका दिया, जो कि बचपन से ही हमारे व्यक्तिव का हिस्सा बनता गया। हाई स्कूल में मेरी सोशल साइंस की टीचर सुनीता रौनियाल का मुझे पर काफी असर रहा। घर के माहौल और सुनीता मैम की वजह से ही मैं एक्स्ट्रा एक्टिविटी में अच्छी रही। फिर मैं बीएससी की पढ़ाई के लिए चंडीगढ़ चली गई। घर वाले चाहते थे कि मुझे अच्छी पढ़ाई मिले। इस वजह मुझे अलग-अलग जगह भेजते रहे। मेरे दोस्तों को लगता कि मेरे पापा की ट्रांसफर वाली जॉब है। लेकिन जब मैं उन्हें असलियत बताती तो उन्हें यकीन नहीं होता कि एक लड़की को उसके घर वाले पढ़ाई के लिए इतनी छूट दे सकते हैं।
पत्रकार बनना था क्योंकि बोलने में अच्छी थी
बीएससी से ग्रेजुएशन करने के दौरान मुझे समझ आ गया कि आगे साइंस नहीं पढ़ना। मुझे हमेशा से जर्नलिज्म करना था। मैं लाइफ में अपनी पसंद को लेकर दूसरों काफी अलग रही हूं। अपने आसपास के माहौल और टीवी की वजह से जाने-अनजान मेरा झुकाव पत्रकारिता की तरफ हो गया। पब्लिक स्पीकिंग में बहुत सहज थी इसलिए मुझे लगता कि मैं इस जॉब के लिए परफेक्ट हूं। फिर मैंने एमबीए करने के फैसला किया। उस वक्त तक एमबीए लोगों के बीच पॉपुलर था। 2008 में नोएडा एमिटी यूनिवर्सिटी से एमबीए करने आ गई।
शायद मैं बड़े शहर के लिए ही बनी थी 
छोटे कस्बे से थोड़े बड़े शहर आऩा फिर उसे बड़े शहर आना मेरे लिए कभी कल्चरल शॉक जैसा नहीं रहा। मुझे लगता है कि मैं बड़े शहर के लिए ही बनी हूं। एमबीए करने के बाद एक कंटेंट कंपनी में मेरी मॉर्केटिंग एंड सेल्स की जॉब लगी। मेरा काम बैक हैंड पर प्री सेल्स टीम के लिए था। मैं प्री सेल्स में इंटरनेशनल मार्केट का काम देखती। काम के दौरान ही एक दिन मेरे मैनेजर ने कहा कि तुम अपना टैलेंट बैकहैंड पर क्यों बर्बाद कर रही हो? तुम्हें फ्रंट पर आकर काम करना चाहिए। फिर अचानक साल 2014 में मुझे मुंबई की एक प्रिंटिंग हाउस का कॉल आया। उन्हें टीम में सदर्न अफ्रीका मार्केट पर काम करने के लिए कोई चाहिए था। उन्होंने मुझसे पूछा क्या आप इंटरेस्टेड हैं? मैं ऑलरेडी इंटरनेशनल मार्केट पर काम कर रही थी। पैकेज अच्छा था। फ्रंट पर काम करने का मौका देख मैने हां बोल दिया और मुंबई चली गई।
मुंबई कभी भी मेरे लिस्ट में नहीं था
दिल्ली में जॉब के दौरान लगता था कि ज्यादा से ज्यादा पुणे, बैंगलोर या ओवरसीज चली जाऊंगी। मुंबई जाना और वहां काम करना कभी मेरे प्लान में नहीं था। जब मुंबई आई तो कोई सपना लेकर नहीं आई थी। लेकिन आज मैं कह सकती हूं कि इस शहर ने मुझे सपने देखना सिखाया। इस शहर को यूं ही सपनों का शहर नहीं कहा जाता है। खैर, मैं मुंबई आई और प्रिटिंग हाउस में इंटरनेशनल सेल्स पर काम काम करने लगी। चार साल सदर्न अफ्रीका पर मैंने काफी अच्छा काम किय़ा। इंटरनेशनल मार्केट ने मुझे काफी कुछ सिखाया। मैंने अपनी कंपनी को 6 करोड़ से 50 करोड़ तक पहुंचाया।
9 साल बाद आर्ट की तरफ वापस लौटी 
कंपनी के लिए इतना कुछ करने के बाद रिटर्न में मुझे जो ग्रोथ चाहिए थी वो नहीं मिली। फिर मेरे मन में आया कि जब मैं दूसरे के लिए इतना कुछ कर सकती हूं फिर खुद के लिए क्यों नहीं? जैसा कि मैंने शुरू में बताया कि मेरी दिलचस्पी लिटरेचर में रही है। नौकरी के साथ मैं इसके लिए भी वक्त निकला लेती। छुट्टी वाले दिन मैं लोगों से मिलती। उस दौरान मेरी मुलाकात कथा कथन के संस्थापक जमील गुलरेज़ साहब से हुई। मैं उनके हर प्रोग्राम में जाने लगी। जमील साहब के बदौलत मैंने उर्दू ज़ुबान, अदायगी, भाव-पक्ष सीखा। साल 2008 में जो मंच मुझसे छूट गया था, उसमें मैंने उनके जरिए वापसी की।
फेसबुक की जान-पहचान से बनी वीओ आर्टिस्ट 
साल 2018 में हिंदी लेखक सत्या व्यास की किताब ‘चौरासी’ आ रही थी। मैं और सत्या व्यास फेसबुक पर जुड़े थे। उस वक्त मैं फेसबुक पर ऑडियो लाइव करती थी। सत्या ने मेरी आवाज़ सुनी थी। उन्होंने मुझसे पूछा कि क्या तुम मेरी किताब को अपनी आवाज़ देना चाहोगी? मैंने कहा-क्यों नहीं। फिर इस तरह वॉइस ओवर की दुनिया में मेरी एंट्री हुई। मैंने वीओ आर्टिस्ट के तौर पर काफी काम किया। कई पॉडकॉस्ट किए।
नौकरी छोड़ शुरू की प्रोडक्शन कंपनी
मैंने 2018 के सितंबर में नौकरी छोड़ी दी। उस वक्त मेरे पास इनकम का कोई सोर्स नहीं था। फिर भी मैंने फैसला ले लिया। नौकरी छोड़ने की बात मैंने अपने घर में नहीं बताई। मुबंई जैसे शहर में बिना ऑप्शन नौकरी छोड़ना पागलपन ही लगता। पता चलने पर मेरी मां ने मुझे दो सीख दी। उन्होंने कहा कि कभी किसी के लिए फ्री में काम मत करना। दूसरा ये मत सोचना कि तुम जीरो से शुरू कर रही। तुम्हारे पास 10 साल का एक्सपीरिएंस है। 2019 में मैंने अपने एक दोस्त के साथ मिलकर कंपनी शुरू की।
गाना-ऑडिबल जैसे प्लेटफॉर्म के लिए बनाए हिट शो
मैं कंपनी में बिजनेस दिखती हूं और मेरे पार्टनर क्रिएटिव पार्ट। 2020 में हमारा पहला ऑडियो शो ‘जमनापार का जासूस‘ देश बड़े म्यूजिकल प्लेटफॉर्म गाना के लिए आया। आज भी वो शो हाईस्ट फॉलोवर्स के साथ उस प्लेटफॉर्म पर नंबर वन है। फिर धीरे-धीरे हमने म्यूजिक वीडियो, जिंगल्स, सेलेब्स इंटरव्यू, कैंपेन सब कुछ किया। साल 2021 में हमने ऑडिबल के लिए ‘कहानीपुर जंक्शन’ और ‘ट्रेसिंग हनुमान’ दो शो बनाए। ऑडिबल के 2022 के टॉप-10 पॉडकास्ट की लिस्ट में हमारा शो है। बतौर प्रोड्यूसर मेरे लिए ये बहुच बड़ी अचीवमेंट है। तीन साल में हमारी कंपनी ने बहुत सारा काम किया। जल्द ही एक बड़े प्लेटफॉर्म के लिए हम वेब सीरीज पर काम कर रहे हैं।